Document ID: 32003D0305

32003D0305
L 112/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 2 май 2003 година
за признаване по принцип на съответствието на досиетата, предоставени за подробен преглед с оглед на евентуалното включване на сулфурил флуорид, на натриев биспирибак и на paecilomyces lilacinus в приложение I към Директива 91/414/ЕИО на Съвета относно пускането на пазара на продукти за растителна защита
(нотифицирано под номер С(2003) 1426)
(текст от значение за ЕИП)
(2003/305/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 2003/23/ЕО на Комисията (2), и по-специално член 6, параграфи 3 и 5 от нея,
като има предвид, че:
(1)
Директива 91/414/ЕИО предвижда създаването на общностен списък на активните вещества, разрешени за включване в продуктите за растителна защита.
(2)
На 29 юли 2002 г. Dow AgroSciences Ltd, изпрати досие относно активното вещество сулфурил флуорид до органите на Обединеното кралство с цел да получи неговото включване в приложение I към Директива 91/414/ЕИО. По отношение на активното вещество натриев биспирабак Bayer CropScience, на 26 февруари 2002 г., изпрати досие на органите на Италия, с цел да получи неговото включване в приложение I към Директива 91/414/ЕИО. По отношение на активното вещество paecilomyces lilacinus, поколение 251, на 15 октомври 2002 г. Prophyta Biologischer Pflanzenschutz GmbH изпрати досие на органите на Белгия, с цел да получи неговото включване в приложение I към Директива 91/414/ЕИО.
(3)
Органите на Обединеното кралство, на Италия и на Белгия обърнаха внимание на Комисията, че след първи преглед се оказва, че представените досиета за въпросните активни вещества са удовлетворили и изискванията по отношение на данните и информацията, установени в приложение II към Директива 91/414/ЕИО. Оказва се също, че представените досиета удовлетворяват и изискванията по отношение на данните и информацията, установени в приложение III към Директива 91/414/ЕИО, във връзка със съдържащ съответното активно вещество продукт за растителна защита. В съответствие с разпоредбите на член 6, параграф 2 от Директива 91/414/ЕИО после досиетата са предадени от съответните заявители на Комисията и на останалите държави-членки, след това - на Постоянния комитет по хранителната верига и здравето на животните.
(4)
С настоящото решение официално се потвърждава на общностно равнище, че досиетата принципно са в съответствие с изискванията по отношение на данните и информацията, установени в приложение II към Директива 91/414/ЕИО, и, по отношение на най-малко един съдържащ съответното активно вещество продукт за растителна защита, с изискванията, установени в приложение III към Директива 91/414/ЕИО.
(5)
Настоящото решение не засяга правото на Комисията да прикани заявителя да предостави на определената за докладваща по тези вещества държава-членка допълнителни сведения или информации, за да изясни някои точки от досието.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Досиетата за активните вещества, фигуриращи в приложението към настоящото решение, които са предадени на Комисията и на държавите-членки с оглед включването на тези вещества в приложение I към Директива 91/414/ЕИО, по принцип удовлетворяват изискванията по отношение на данните и информацията, установени в приложение II към Директива 91/414/ЕИО.
Досиетата удовлетворяват и изискванията по отношение на данните и информацията, установени в приложение III към Директива 91/414/ЕИО, що се отнася до съдържащия съответното активно вещество продукт за растителна защита, предвид предлаганите употреби.
Член 2
Докладващите държави-членки провеждат подробен преглед на съответните досиета и съобщават на Комисията заключенията от своите прегледи заедно с някои препоръки относно включването или невключването на съответното активно вещество в приложение I към Директива 91/414/ЕИО и свързаните с това условия, възможно най-бързо и в срок от една година, считано от 6 май 2003 г.
Член 3
Адресати на настоящото решение са държавите-членки.
Съставено в Брюксел на 2 май 2003 година.

Labels: 0
3
6